b'\n_START_ARTICLE_\nVyriausioji tarnybin\xc4\x97s etikos komisija\n_START_SECTION_\nIstorija\n_START_PARAGRAPH_\nPirmasis VTEK pos\xc4\x97dis \xc4\xafvyko 1998 m. lapkri\xc4\x8dio 24 d. Jame dalyvavo trys Seimo paskirti nariai: K\xc4\x99stutis \xc4\x8cilinskas (Ministro Pirmininko teikimu), Zenonas Juknevi\xc4\x8dius (Seimo Pirmininko teikimu) ir Raimundas Mie\xc5\xbeelis (Lietuvos Respublikos Prezidento teikimu)._NEWLINE_Nuolat veikian\xc4\x8dia institucija, sudaryta i\xc5\xa1 penki\xc5\xb3 komisijos nari\xc5\xb3, VTEK tapo 1999 m. rugs\xc4\x97jo 23 d. Seimo nutarimu. Tuo metu komisij\xc4\x85 sudar\xc4\x97: pirmininkas Vytautas Andriulis (Lietuvos Auk\xc5\xa1\xc4\x8diausiojo Teismo pirmininko teikimu), nariai Toma Birmontien\xc4\x97 (Lietuvos Respublikos Prezidento teikimu), Antanas Dap\xc5\xa1ys (Seimo Pirmininko teikimu), Justinas Marcinkevi\xc4\x8dius (Ministro Pirmininko teikimu) ir Algimantas Dziegoraitis (Lietuvos teisinink\xc5\xb3 draugijos teikimu)\n_START_SECTION_\nStrukt\xc5\xabra\n_START_PARAGRAPH_\nVTEK sudaro penki valstyb\xc4\x97s pareig\xc5\xabno status\xc4\x85 turintys nariai, Seimo skiriami penkeri\xc5\xb3 met\xc5\xb3 kadencijai. Komisijos nariu gali tapti tik nepriekai\xc5\xa1tingos reputacijos Lietuvos Respublikos pilietis, turintis auk\xc5\xa1t\xc4\x85j\xc4\xaf universitetin\xc4\xaf i\xc5\xa1silavinim\xc4\x85 ir ne ma\xc5\xbeesn\xc4\xaf, nei penkeri\xc5\xb3 met\xc5\xb3 darbo sta\xc5\xbe\xc4\x85. Tas pats asmuo VTEK nariu gali b\xc5\xabti ne daugiau kaip dvi kadencijas i\xc5\xa1 eil\xc4\x97s. Nuo 2017 m. bir\xc5\xbeelio 1 d. Seimas pakeit\xc4\x97 VTEK formavimo tvark\xc4\x85. Po vien\xc4\x85 kandidat\xc4\x85 \xc4\xaf VTEK narius Seimui teikia Lietuvos Respublikos Prezidentas, Seimo Pirmininkas, Ministras Pirmininkas, du kandidatus - Lietuvos teisinink\xc5\xb3 draugija. Iki 2017-06-01 vien\xc4\x85 kandidat\xc4\x85 \xc4\xaf VTEK narius gal\xc4\x97jo si\xc5\xablyti Lietuvos savivaldybi\xc5\xb3 asociacijos prezidentas. VTEK narys \xc4\xaf pareigas skiriamas Seimo nari\xc5\xb3 bals\xc5\xb3 dauguma atviru balsavimu. VTEK pirminink\xc4\x85 i\xc5\xa1 patvirtint\xc5\xb3 komisijos nari\xc5\xb3 Seimo Pirmininko teikimu skiria Seimas. Prie\xc5\xa1 prad\xc4\x97dami eiti pareigas, VTEK nariai prisiekia Lietuvos valstybei. VTEK pirmininkas yra \xc4\xafstaigos vadovas._NEWLINE_VTEK aptarnauja sekretoriatas. Jo pagrindas - valstyb\xc4\x97s tarnautojai ir pagal darbo sutartis dirbantys asmenys. VTEK sekretoriat\xc4\x85 sudaro trys skyriai: Administravimo, Prevencijos ir Tyrim\xc5\xb3.\n_START_SECTION_\nVeikla\n_START_PARAGRAPH_\nVTEK pri\xc5\xbei\xc5\xabri, kaip \xc4\xafgyvendinami Vie\xc5\xa1\xc5\xb3j\xc5\xb3 ir priva\xc4\x8di\xc5\xb3 interes\xc5\xb3 derinimo valstybin\xc4\x97je tarnyboje \xc4\xafstatymas bei Lobistin\xc4\x97s veiklos \xc4\xafstatymas, tiria skundus d\xc4\x97l galim\xc5\xb3 \xc5\xa1i\xc5\xb3 \xc4\xafstatym\xc5\xb3 pa\xc5\xbeeidim\xc5\xb3, atlieka valstybin\xc4\x97je tarnyboje dirban\xc4\x8di\xc5\xb3 asmen\xc5\xb3 veiklos tyrimus, priima sprendimus, teikia rekomendacijas, u\xc5\xbesiima pa\xc5\xbeeidim\xc5\xb3 prevencija. VTEK tiria skunduose nurodytas aplinkybes ir tyrimo metu gaut\xc4\x85 informacij\xc4\x85. Klausimai svarstomi ir sprendimai priimami kolegialiai pos\xc4\x97d\xc5\xbeiuose, kuriuose turi dalyvauti ne ma\xc5\xbeiau kaip trys VTEK nariai. Sprendimai priimami bals\xc5\xb3 dauguma atviru balsavimu.'